Casa Naţională de Asigurări de Sănătate

ORDIN Nr. 219

din 15 mai 2007

privind utilizarea aplicaţiei pentru gestionarea activităţii comisiilor de la nivelul Casei Naţionale de Asigurări de Sănătate şi a comisiilor de la nivelul caselor de asigurări de sănătate pentru monitorizarea şi aprobarea medicamentelor specifice în tratamentul unor boli cronice

Publicat în: Monitorul Oficial Nr. 351 din 23 mai 2007

    Având în vedere:

    - art. 243 din Legea nr. 95/2006 privind reforma în domeniul sănătăţii, cu modificările şi completările ulterioare;

    - Hotărârea Guvernului nr. 1.842/2006 pentru aprobarea Contractului-cadru privind condiţiile acordării asistenţei medicale în cadrul sistemului de asigurări sociale de sănătate pentru anul 2007, cu modificările şi completările ulterioare;

    - Ordinul ministrului sănătăţii publice şi al preşedintelui Casei Naţionale de Asigurări de Sănătate nr. 1.781/CV 558/2006 pentru aprobarea Normelor metodologice de aplicare a Contractului-cadru privind condiţiile acordării asistenţei medicale în cadrul sistemului de asigurări sociale de sănătate pentru anul 2007;

    - Ordinul ministrului sănătăţii publice şi al preşedintelui Casei Naţionale de Asigurări de Sănătate nr. 570/116/2007 pentru aprobarea Normelor tehnice privind implementarea, evaluarea şi finanţarea programelor naţionale de sănătate, responsabilităţile în monitorizarea şi controlul acestora, detalierea pe subprograme şi activităţi, indicatorii specifici, precum şi unităţile sanitare prin care se derulează acestea în anul 2007;

    - Referatul de aprobare al Direcţiei generale evaluare nr. DGE/955 din 24 aprilie 2007,

    în temeiul dispoziţiilor art. 281 alin. (2) din Legea nr. 95/2006 privind reforma în domeniul sănătăţii, cu modificările şi completările ulterioare, şi ale art. 17 alin. (5) din Statutul Casei Naţionale de Asigurări de Sănătate, aprobat prin Hotărârea Guvernului nr. 972/2006,

    preşedintele Casei Naţionale de Asigurări de Sănătate emite următorul ordin:

    Art. 1 - (1) Pentru monitorizarea şi aprobarea prescrierii medicamentelor în tratamentul unor boli cronice care necesită aprobarea prin comisii, se utilizează aplicaţia pentru gestionarea activităţii comisiilor de la nivelul Casei Naţionale de Asigurări de Sănătate şi a comisiilor de la nivelul caselor de asigurări de sănătate pentru monitorizarea şi aprobarea medicamentelor specifice în tratamentul unor boli cronice.

    (2) În vederea utilizării de către casele de asigurări de sănătate şi furnizori a aplicaţiei prevăzute la alin. (1), aceasta se descarcă de pe pagina web a Casei Naţionale de Asigurări de Sănătate - www.cnas.ro.

    Art. 2 - Medicul curant specialist care iniţiază tratamentul completează datele pacientului în aplicaţie în funcţie de afecţiune.

    Art. 3 - Secretarul comisiei de la nivelul casei de asigurări de sănătate verifică datele din dosar, corectitudinea acestora şi închide dosarul care se înaintează comisiei spre evaluare în vederea aprobării.

    Art. 4 - La nivelul Casei Naţionale de Asigurări de Sănătate se constituie baza de date consolidată, se actualizează nomenclatorul medicamentelor care se aprobă prin comisii, se generează rapoarte de analiză a dosarelor aprobate şi rapoarte pentru fundamentarea fondurilor angajate, cu încadrarea în sumele aprobate cu această destinaţie.

    Art. 5 - Casa Naţională de Asigurări de Sănătate, casele de asigurări de sănătate, precum şi furnizorii de servicii aflaţi în relaţie contractuală cu casele de asigurări de sănătate vor duce la îndeplinire prevederile prezentului ordin.

    Art. 6 - Prezentul ordin va fi publicat în Monitorul Oficial al României, Partea I.

Preşedintele Casei Naţionale de Asigurări de Sănătate,

Vasile Ciurchea
_____________
